b'\n_START_ARTICLE_\nGissel\n_START_PARAGRAPH_\nEt gissel er en person som med sitt liv m\xc3\xa5 garantere for at andre oppfyller en forpliktelse eller et krav, som en form for pant eller pressmiddel. Det \xc3\xa5 ta gisler er blant annet benyttet av terrorister, politiske ekstremistgrupper, eller av kriminelle for \xc3\xa5 presse igjennom krav, som for eksempel fritt leide eller pengeutbetaling._NEWLINE_Statlig gisseltaking eksisterer ogs\xc3\xa5 i totalit\xc3\xa6re stater, som et politisk tvangsmiddel._NEWLINE_Gen\xc3\xa8vekonvensjonen av 1949 fastsetter at gisseltaking er forbudt i krig ved artikkel 34, og i borgerkrig ved artikkel 3. I 1979 ble det vedtatt en konvensjon i FN som var rettet mot gisseltaking.\n_START_SECTION_\nEtymologi\n_START_PARAGRAPH_\n\xc2\xabGissel\xc2\xbb kommer av norr\xc3\xb8n g\xc3\xadsl som er avledet av germansk *g\xc3\xadsla- som antageligvis er av keltisk opphav, jamf\xc3\xb8r gammelirsk gell (\xc2\xabpant\xc2\xbb, \xc2\xabsikkerhet\xc2\xbb), irsk giall (\xc2\xabgissel\xc2\xbb) og walisisk gwystl (\xc2\xabpant\xc2\xbb, \xc2\xabgissel\xc2\xbb). Den keltiske formen kan muligens v\xc3\xa6re avledet av indoeuropeisk *gheidh- \xe2\x80\x93 \xc2\xabbegj\xc3\xa6r\xc2\xbb.\n_START_SECTION_\nHistorie\n_START_PARAGRAPH_\nI oldtiden, antikken og middelalderen ble gisseltaking eller -utveksling brukt som en sikkerhet for at fredsvilk\xc3\xa5r ble overholdt. Dette kunne ofte v\xc3\xa6re barn av de fremste borgerne eller adelige, og ble s\xc3\xa6rlig brukt da en sterke part inngikk fred med en svakere part, for \xc3\xa5 sikre at den svakere part overholdt avtalen. Tilfeldig gisseltaking i krig har sannsynligvis alltid forekommet. Denne praksisen er avspeilet i nordisk mytologi hvor \xc3\xa6sene etter en fredsslutning utvekslet gisler for \xc3\xa5 sikre freden. S\xc3\xa5ledes kom Fr\xc3\xb8ya, Frei og Njord til \xc3\xa5 leve blant \xc3\xa6sene._NEWLINE_Hitler-Tyskland benyttet et form for gisselsystem ved \xc3\xa5 arrestere og fengsle n\xc3\xa6rst\xc3\xa5ende av personer som de ikke fikk tak i, i tillegg til \xc3\xa5 ta gisler som represaliemetode._NEWLINE_Fra 1970-tallet har flere ekstreme grupper foretrukket gisseltaking; eksempler er for eksempel massakren i M\xc3\xbcnchen og gisseldramaet ved en barneskole i Beslan i Nord-Ossetia i 2004.'